ADVANC แจ้งผู้ใช้บริการ GSM 1800, 900 MHz เร่งย้ายค่ายก่อนซิมดับ
ADVANC แจ้งผู้ใช้บริการ GSM 1800, 900 MHz เร่งย้ายค่ายก่อนซิมดับ
29 ต.ค. 2558

นางวิไล เคียงประดู่ ผู้ช่วยกรรมการผู้อำนวยการอาวุโส ส่วนงานประชาสัมพันธ์ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า กรณีที่คณะรักษาความสงบแห่งชาติ (คสช.) ได้มีคำสั่งให้สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ขยายระยะเวลาคุ้มครองผู้ใช้บริการโทรศัพท์เคลื่อนที่บนคลื่นความถี่ 1800 MHz ของ บริษัท ดิจิตอล โฟน จำกัด หรือ ดีพีซี
โดยให้นำประกาศ กสทช. เรื่อง มาตรการคุ้มครองผู้ใช้บริการเป็นการชั่วคราวในกรณีสิ้นสุดการอนุญาต สัมปทาน หรือสัญญาการให้บริการโทรศัพท์เคลื่อนที่ พ.ศ. 2556 มาใช้บังคับโดยอนุโลม เพื่อให้ผู้ใช้บริการได้รับประโยชน์และใช้บริการได้อย่างต่อเนื่อง
สำหรับผู้ใช้บริการในระบบ 900  ของ กสทช.ได้ออกประกาศมาตรการคุ้มครองผู้ใช้บริการเป็นการชั่วคราวในกรณีสิ้นสุดการอนุญาตสัมปทาน หรือสัญญาการให้บริการโทรศัพท์เคลื่อนที่ ที่สิ้นสุดลงเมื่อวันที่ 30 ก.ย.ที่ผ่านมา ให้ดูแลผู้ใช้บริการโทรศัพท์เคลื่อนที่ระบบ 900 MHz ให้สามารถใช้งานได้ตามปกติ จนกว่า กสทช.จะประกาศกำหนดระยะเวลาสิ้นสุดการคุ้มครองผู้ใช้บริการทั้งระบบ GSM 1800 และระบบ 900 MHz
ทั้งนี้ ล่าสุด  กสทช. ได้กำหนดวันสิ้นสุดระยะเวลาความคุ้มครองผู้ใช้บริการโทรศัพท์เคลื่อนที่ระบบ GSM 1800 ในวันที่ 18 พ.ย.58 และผู้ใช้บริการโทรศัพท์เคลื่อนที่ความถี่  900 MHz ในวันที่ 19 พ.ย.58 ซึ่งจะส่งผลให้ผู้ใช้บริการโทรศัพท์เคลื่อนที่ทั้ง 2 ระบบซิมดับและไม่สามารถใช้งานได้ รวมทั้งไม่สามารถเรียกคืนเลขหมายเดิมได้ หากไม่ดำเนินการโอนย้ายเลขหมายไปยังผู้ให้บริการรายใหม่ ก่อนวันที่กำหนดไว้
โดย เอไอเอส จะดำเนินการแจ้งให้ผู้ใช้บริการโทรศัพท์เคลื่อนที่ GSM 1800 และระบบ 900 MHz ผ่านช่องทางต่างๆ อาทิ การส่งข้อความสั้น (SMS) ทั้งภาษาไทยและอังกฤษ, Website (www.ais.co.th), ระบบ IVR (ระบบตอบรับอัตโนมัติ) ,สื่อรถแห่, ศูนย์บริการ AIS Shop และ Telewiz ทั่วประเทศ หรือสอบถามที่ โทร. 1200 ฟรี และที่ 1175 
โดยมีรายละเอียดเนื้อหาดังนี้ เนื่องจากการโอนย้ายไปยังผู้ให้บริการรายใหม่ทุกรายต้องใช้เวลาในการโอนย้าย 3 วันทำการ ดังนั้นผู้ใช้บริการโทรศัพท์เคลื่อนที่ GSM 1800 ต้องทำการโอนย้ายก่อนวันที่ 15 พ.ย.58  เนื่องจากจะสิ้นสุดระยะเวลาคุ้มครองในวันที่ 18 พ.ย.58 และผู้ใช้บริการในระบบ 900 ต้องโอนย้ายก่อนวันที่ 16 พ.ย.58 เนื่องจากจะสิ้นสุดระยะเวลาคุ้มครองในวันที่ 19 พ.ย.58 ทั้งนี้เพื่อให้สามารถใช้งานเลขหมายเดิมได้อย่างต่อเนื่อง
           
 